O femeie arbitru, Masha Ghorbani, va face parte, în premieră, din brigada care va oficia un meci de fotbal din prima ligă masculină din Iran, dar rolul ei va fi limitat la cel de asistent video, în camera VAR, transmite EFE, potrivit Agerpres.
Preşedintele Comisiei de arbitri, Khodadad Afsharian, a anunţat marţi că Masha Ghorbani face parte din brigada delegată la meciul derby dintre Esteghlal, liderul din Iran, şi Persepolis, în calitate de arbitru asistent VAR.
Astfel, pe 13 martie, Ghorbani va deveni prima femeie arbitru delegată într-o brigadă la un meci de fotbal masculin din Iran, o ţară cunoscută prin conservatorismul său.
Ghorbani a oficiat la meciuri feminine din Cupa Asiei şi Cupa Mondială 2023.
Duelul Esteghlal - Persepolis este un ''Clasic'' al fotbalului iranian, în care se înfruntă două rivale istorice divizate din motive istorice, sportive şi sociale.
Timp de 40 ani, Republica Islamică Iran nu a permis accesul femeilor pe stadioane, un tabu care a fost desfiinţat în 2019, când la o partidă între Iran şi Cambodgia au asistat în tribune circa 3.500 de femei, la presiunea FIFA.
În ianuarie 2022, pentru a doua oară în patru decenii, circa 2.000 de femei au putut intra pe stadion la meciul de la Teheran dintre Iran şi Irak.
De atunci, autorităţile iraniene au permis accesul unui număr limitat de femei la unele partide din ţară.